༄༅། །བསངས་ཀྱི་དོན་བཤད་ཕན་བདེའི་གྲུ་ཆར་ཞེས་བྱ་བ་བཞུགས་སོ། །

ལྷ་བཙུན་རིག་འཛིན་སྲོག་སྒྲུབ་ཀྱི་མན་ངག་རི་བོ་བསང་མཆོད།

༄༅། །ཆོས་དབྱིངས་སྤྲོས་བྲལ་མཁའ་ལས་མ་གཡོས་བཞིན། །ཟག་མེད་ཡེ་ཤེས་མཆོག་གི་ཆུ་ཟླའི་གར། །བདེ་ཆེན་རྒྱ་མཚོའི་ལྟོ་བར་རོལ་མཛད་པའི། །ཧེ་རུ་ཀ་དཔལ་ལྷ་བཙུན་མགོན་དེས་སྐྱོངས། །དེ་ཡང་འདིར་གྲུབ་པའི་རིག་འཛིན་ཆེན་པོ་ལྷ་བཙུན་ནམ་མཁའ་འཇིགས་མེད་ཀྱི་ཐུགས་གཏེར་དག་སྣང་ལས་བྱུང་བའི་ཆོས་སྐོར་ཟབ་ཆོས་རིག་འཛིན་སྲོག་སྒྲུབ་ཀྱི་ཆ་ལག་རི་བོ་བསང་མཆོད་དུ་གྲགས་པའི་འབྲུ་འགྲེལ་ཅུང་ཟད་འཆད་པ་ལ། བསང་མཆོད་ཇི་ལྟར་བྱུང་ཚུལ་གྱི་ལོ་རྒྱུས་མདོར་བསྡུས་ནས་བཤད་པ་དང༌། གཞུང་གི་འབྲུ་འགྲེལ་རྒྱས་པར་བཤད་པ་སྟེ་གཉིས་ལས། དང་པོ་ནི། སྤྱིར་བཏང་བསང་མཆོད་ཀྱི་ཁུངས་མདོ་རྒྱུད་ནས་བཤད་པ་མེད་ཅེས་ཁ་ཅིག་འདོད་ཅིང༌། གཞན་དག་མདོ་སྡེ་དག་ལས། སྦྱིན་བདག་རྣམས་ཀྱིས་བཅོམ་ལྡན་འདས་སྤྱན་འདྲེན་པ་ན་ཐོག་ཁར་ཕྱིན་ཏེ་སྤོས་བརྟུལ་བ་དང༌། ལག་ཏུ་པོག་ཕོར་ཐོགས་པ་ལ་སོགས་པ་བཤད་པ་དེ་བསང་གི་ཁུངས་ཡིན་པར་འཆད་ཅིང་དེ་དང་མཐུན་པར་རྒྱུད་སྡེ་རྣམས་ནས་ཀྱང་མང་དུ་འབྱུང་བ་དག་ཀྱང་དེ་ཡིན་པར་བཞེད་དོ། །དེ་ལྟ་ནའང་ཚུལ་འདི་འཇིག་འདས་ཀྱི་ལྷ་དག་ལ་བསང་གི་མཆོད་པ་འབུལ་བའི་ཕྱོགས་དང་ནི་འགྲིགས་མོད་ཀྱི། ད་ལྟའི་བསང་ལ་དེ་མ་ཟད་མནོལ་བསང་དང་གྲིབ་བསང་ཟེར་བ་དག་གིས་མཚོན། གཙང་བྱེད་ཀྱི་ལས་སུ་དམིགས་པའི་ཕྱོགས་ཀྱང་མཆིས་པའི་ཕྱིར་མཐའ་གཅིག་ཏུ་ཁ་ཚོན་གཅོད་པར་དཀའ་ཡང༌། བསང་གི་ལོ་རྒྱུས་ཕྱི་མོ་རྣམས་རྗེས་སུ་དཔག་ན་ཕྱོགས་སྔ་མ་ནི། གོང་དུ་སྨོས་པའི་ཁུངས་རྣམས་དང་གོ་བསྟུན་པར་རིགས་ལ་ཕྱི་མ་གཙང་བྱེད་ཀྱི་ཕྱོགས་སྒྲུབ་པ་ནི། སྤྱིར་རྒྱལ་བ་ཐབས་ལ་མཁས་ཤིང་ཐུགས་རྗེ་ཆེན་པོ་དང་ལྡན་པའི་དབང་གིས་འགྲོ་བ་རྣམས་ཐབས་ཇི་ལྟ་བུས་འདུལ་བར་འགྱུར་བ་དེ་ཉིད་ཀྱི་སྒོ་ནས་འདུལ་བར་མཛད་པའི་ཕྱིར་འདིར་ཡང་རང་བཞིན་གྱིས་དག་པའི་འབྱུང་བ་ཆེན་པོ་ས་དང་ཆུ་དང་མེ་དང་རླུང་སྟེ་དེ་དག་ཅི་རིགས་པའི་སྒོ་ནས་གནས་སྐབས་དང་མཐར་ཐུག་གི་སྒྲིབ་པའི་དྲི་མ་རྣམས་གཙང་བར་བྱེད་པའམ་དག་པར་བྱེད་པའི་ཐབས་ཚུལ་ཇི་སྙེད་ཅིག་གསུངས་ཏེ་ཚུལ་འདི་ཡང་ཐུན་མོང་དུ་ཁྱིམ་བདག་དཔལ་སྦས་ཀྱི་ཟས་དུག་སྦྱོང་བའི་ཚིག་བཅད་དག་གིས་ཀྱང་མཚོན་ནུས་ཤིང༌། དེ་ཡང་རྨ་བྱས་དུག་ཟོས་པ་དང༌། རྣ་བར་ཆུ་ཞུགས་པ་སོགས་ཀྱི་དཔེས་དུག་གིས་དུག་ཉིད་སྦྱོང་བའི་དག་པ་ཐུན་མོང་མ་ཡིན་པའང་སྦྱར་དུ་ཡོད་དོ། །དེར་མ་ཟད་སྔགས་ཀྱི་གཞུང་ལས་ནི་རྗེས་འཇུག་གདུལ་བྱའི་ཉམས་ལེན་དང་སྦྱར་ཏེ་འབྱུང་བ་སོ་སོའི་དག་བྱེད་ཀྱི་ཐབས་མང་དུ་གསུངས་པ་ལས། བྱ་བའི་རྒྱུད་དག་ལས་ས་དང་ཆུ་ཡིས་ཉེ་རེག་དང་བྱབས་ཁྲུས་བྱ་བར་བཤད་པ་དང༌། སྔགས་རྒྱུད་ཐུན་མོང་ལས་ཀྱང་མེ་ལ་ཞི་སྦྱིན་བྱ་བ་དང༌། རླུང་བསང་བྱ་བ་སོགས་མང་དུ་འབྱུང་བའི་ཕྱིར་ཚུལ་འདིར་གླན་ག་མེད་པ་གཞིར་བཞག་ལ། རིག་པས་ཀྱང་འགྲུབ་སྟེ་རྒྱལ་བའི་ཕྲིན་ལས་ཀྱི་འཇུག་པ་གདུལ་བྱའི་རྗེས་སུ་འགྲོ་བ་ནི། ནམ་ཡང་འགོག་པ་མེད་པ་ཉིད་ཀྱི་ཕྱིར་རོ། །དེས་ན་འདིར་དེ་དག་ལས་བྱེ་བྲག་འབྱུང་བ་མེ་ལ་བརྟེན་ནས་གནས་སྐབས་དང་མཐར་ཐུག་གི་སྒྲིབ་པ་མ་སངས་པར་འཐིབ་པ་རྣམས་བསང་བར་བྱེད་པའི་ཐབས་ཆེད་དུ་བཤད་པ་ཡིན་ཏེ། འདི་བོད་དུ་ཇི་ལྟར་བྱུང་བའི་ལོ་རྒྱུས་ནི། སྔོན་གྱི་དུས་སུ་གངས་རིའི་ལྗོངས་འདིར་རིགས་གསུམ་གྱི་སྤྲུལ་པའི་ཆོས་རྒྱལ་རིམ་པར་བྱོན་པའི་ནང་ཚན་འཇམ་དཔལ་དབྱངས་ཁྲི་སྲོང་ལྡེའུ་བཙན་གྱི་སྐུ་རིང་ལ་ཨོ་རྒྱན་གྱི་སློབ་དཔོན་ཆེན་པོ་སངས་རྒྱས་གཉིས་པ་སྤྱན་དྲངས་ནས་དཔལ་གྱི་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་སོགས་བཞེངས་པའི་གནས་སྐབས་ཤིག་ན་ཆོས་རྒྱལ་ཆེན་པོ་ལ་ཀླུ་གྲིབ་ཀྱིས་བསྙུན་གསོལ་བ་ན། ཚུལ་དེ་སློབ་དཔོན་ལ་ཞུས་པས་དེ་སེལ་བའི་ཐབས་ཡོད་གསུངས་ནས་གཙང་མའི་ཤིང་དག་ཐུ་བར་བརྩམས་ཏེ་འབྱུང་བ་མེ་ལ་སྦྱངས་ནས་ལྷ་བསངས་མཛད་པས་རྒྱལ་པོ་བསྙུན་ལས་གྲོལ་ཞིང་སླར་ཡང་ཕྱི་རབས་ཀྱི་གང་ཟག་རྣམས་ཀྱི་ཆེད་དུ་གདམས་ངག་དེ་ཉིད་ཕན་ཡོན་ལོ་རྒྱུས་དང་བཅས་ཏེ་དཔལ་བསམ་ཡས་ཀྱི་རྩིགས་པའི་ལོགས་ལ་བྲིས་ནས་བཞག་པ་ད་ལྟ་ཡོངས་གྲགས་ཀྱི་བསང་མཆོད་བསམ་ཡས་ལོག་བྲིས་མར་གྲགས་པ་དེ་ཡིན་ཞིང༌། དེ་ནས་བཟུང་སྟེ་བསང་གི་ཡིག་ཆའི་རིགས་རིམ་པར་མཆེད་པ་ལས། འདིར་བཤད་པར་བྱ་བ་ནི་ལྷ་བཙུན་ཆེན་པོ་ཀུན་བཟང་རྣམ་རྒྱལ་ལམ་ཁྲག་འཐུང་ནམ་མཁའ་འཇིགས་མེད་དུ་འབོད་པ་དེ་ཉིད་ཀྱིས་སྦས་ཡུལ་འབྲས་མོ་ལྗོངས་ཀྱི་གནས་སྒོ་འབྱེད་སྐབས་སུ་མཛད་པ་དེའོ། །གཉིས་པ་གཞུང་དོན་དངོས་བཤད་པ་ལའང་སྦྱོར་དངོས་རྗེས་གསུམ་ལས། དང་པོ་སྦྱོར་བ་ལའང་སྐྱབས་སུ་འགྲོ་བ་དང༌། སེམས་བསྐྱེད་པ་དང༌། ཡན་ལག་བདུན་གྱི་ཚོགས་བསགས་པ་སྟེ་གསུམ་ལས། དང་པོ་སྐྱབས་སུ་འགྲོ་བ་ནི། ཨོཾ་ཨཱཿཧཱུྃ༔ མཁའ་མཉམ་སྲིད་ཞིའི་སྐྱབས་ཀུན་སྙིང་པོའི་བཅུད༔ དབང་དྲག་རིག་འཛིན་པདྨ་ཐོད་ཕྲེང་རྩལ༔ ཁྱེད་སྐུར་སྣང་སྲིད་རྒྱལ་བའི་དཀྱིལ་འཁོར་རྫོགས༔ འགྲོ་ཀུན་སྲིད་ལས་བསྒྲལ་ཕྱིར་སྐྱབས་སུ་མཆི༔ ཞེས་པས་བསྟན་ཏེ། དེ་ཡང་རྒྱལ་བ་ཐམས་ཅད་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་མཚོན་པར་བྱེད་པའི་ཡི་གེ་**ཨོཾ་ཨཱཿཧཱུྃ༔**གསུམ་བརྗོད་པ་སྔོན་དུ་འགྲོ་བས་དེ་དག་གི་ཡོན་ཏན་རྗེས་སུ་དྲན་པར་བགྱིས་ཏེ། སླར་ཡང་དེའི་དོན་ཚིག་གིས་གསལ་འདེབས་པ་ནི་རྐང་པ་སྔ་མ་གསུམ་སྟེ་འདི་ལྟར་ནམ་**མཁའ་**དང་**མཉམ་**པའི་**སྲིད་**པ་འཁོར་བའི་མཐའ་དང་**ཞི་**བ་མྱ་ངན་ལས་འདས་པའི་མཐའ་སྟེ། མཐའ་དེ་གཉིས་ལ་རིམ་བཞིན་འཇིགས་པའི་ཐེག་དམན་ཉན་རང་དང་ཐེག་ཆེན་བྱང་ཆུབ་སེམས་དཔའ་རྣམས་ཏེ། དེ་གཉིས་ཀ་འཇིགས་པའི་གནས་དེ་དག་ལས་ངེས་པར་སྐྱོབས་ནུས་པ**འི་སྐྱབས་**ཀྱི་མཆོག་ནི་རྫོགས་པའི་སངས་རྒྱས་བཅོམ་ལྡན་འདས་རྣམས་ཡིན་པའི་ཕྱིར་སྐྱབས་དེ་ཀུན་གྱི་ཐུགས་གཉིས་སུ་མེད་པའི་ཡེ་ཤེས་ལས་སྤྲུལ་པའི་རྣམ་རོལ་ཇི་སྙེད་ཅིག་མཆིས་པ་ལས། དེ་**ཀུན་**གྱི་ནང་ནས་**སྙིང་པོའི་**ཡང་**བཅུད་**ལྟ་བུ་ནི་གང་ཞེ་ན། རྒྱལ་བའི་ཕྲིན་ལས་སྤྱི་དང་བྱེ་བྲག་**དབང་**དང་**དྲག་**པོའི་མཛད་པ་མཐར་ཕྱིན་ཞིང་ལྷུན་གྱིས་གྲུབ་པའི་**རིག་འཛིན་**གྱི་ས་ལ་བཞུགས་པ་གསང་མཚན་**པདྨ་ཐོད་ཕྲེང་རྩལ་**ཞེས་བྱ་བ་དེ་ཉིད་དོ། །དེ་བས་ན་དེ་ཉིད་ལ་དམིགས་ཀྱིས་དབྱེ་བའི་སྒྲ་**ཁྱེད་**ཅེས་བྱ་བ་སྦྱར་ནས། གང་གི་**སྐུར་སྣང་**བ་ཞིང་ཁམས་ཀྱི་བསྡུས་པ་དང༌། སྲིད་པ་བཅུད་ཀྱིས་བསྡུས་པའི་**རྒྱལ་བའི་དཀྱིལ་འཁོར་**མ་ལུས་པ་རང་གི་ངང་གིས་**རྫོགས་**སོ་ཞེས་སྨོས་ཏེ། དེ་ལྟ་བུའི་གུ་རུ་རིན་པོ་ཆེ་གང་ལ་མཐའ་ཡས་པའི་**འགྲོ་**བ་མ་ལུས་པ་**ཀུན་སྲིད་**པའི་རྒྱ་མཚོ་ཆེན་པོ་**ལས་བསྒྲལ་**བར་བྱ་བའི་ཕྱིར་**སྐྱབས་སུ**་**མཆི**འོ། །ཞེས་པ་སྟེ་འདིར་སྤྲོ་ན་རྒྱུ་འབྲས་ཀྱི་སྐྱབས་འགྲོའི་དབྱེ་བ་ཡང་སྦྱར་དུ་ཡོད་དོ། །གཉིས་པ་སེམས་བསྐྱེད་ནི། གསང་མཆོག་འོད་གསལ་ཡེ་ཤེས་ཐིག་ལེའི་གཞིར༔ འགྲོ་ཀུན་སྒྲིབ་གསུམ་དག་ནས་སྐུ་དང་གསུང༔ ཐུགས་ཀྱི་ཐིག་ལེར་ལྷུན་གྲུབ་སྣང་བཞིའི་མཐར༔ གཞོན་ནུ་བུམ་སྐུར་གྲོལ་བར་སེམས་བསྐྱེད་དོ༔ ཞེས་པས་བསྟན་ཏེ། དེ་ལ་བསང་མཆོད་ཀྱི་སྤྱིར་བཏང་གོང་དུ་བཤད་པ་ལྟར་ལགས་ཤིང༌། དེ་ཡང་བསོད་ནམས་དང་ཡེ་ཤེས་ཀྱི་ཚོགས་གཉིས་རྫོགས་པ་ལ་བརྟེན་ཏེ་འཕྲལ་ཡུན་གྱི་སྒྲིབ་ཚོགས་དག་པར་བྱེད་པའི་ཐབས་ལས་གཞན་མེད་པའི་ཕྱིར། འདིར་ཡང་**གསང་**བའི་**མཆོག་**སྔགས་ཀྱི་ལམ་ཐུན་མོང་མ་ཡིན་པ་དང་སྦྱར་ཏེ། དེའི་ལྟ་བ་དཔེ་དོན་གྱི་**འོད་གསལ་**ཇི་རིགས་པའི་ངོ་བོར་གྱུར་པ་བདེ་སྟོང་གཉིས་སུ་མེད་པ་ནི་**ཡེ་ཤེས་**མཐའ་བརྒྱད་ཀྱི་སྤྲོས་པའི་གྲྭ་ཟུར་རྣམ་པར་བཅད་པའི་དབྱིངས་**ཐིག་ལེ་**ཆེན་པོ་སྟེ། དེ་ཉིད་ཐབས་ལ་བརྟེན་ནས་ཚུལ་བཞིན་དུ་རྟོགས་པ་ན་དེའི་ངང་ལ་མཉམ་པར་བཞག་པས་སྣང་བའི་འོད་གསལ་ལ་བརྟེན་ནས་བསོད་ནམས་ཀྱི་ཚོགས་དང་སྟོང་པའི་འོད་གསལ་ལ་བརྟེན་ནས་ཡེ་ཤེས་ཀྱི་ཚོགས་དག་རྫོགས་ཏེ། ཆོས་ཐམས་ཅད་ཀྱི་གདོད་མའི་གནས་ལུགས་དང་དབྱེར་མེད་དུ་སོང་བའི་འོད་གསལ་གྱི་ **གཞི་**དེ་རུ་རང་དང་བཅས་པའི་**འགྲོ་**བ་**ཀུན་**གྱི་ལམ་ལ་སྒྲིབ་པའི་ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་དེའི་བྱེ་བྲག་ཏུ་བསྡུས་པའི་སྣང་གསུམ་འཕོ་བའི་བག་ཆགས་ཀྱི་**སྒྲིབ་**པ་**གསུམ་**ཆེར་**དག་ནས་**རང་དང་གཞན་གྱི་སྒོ་གསུམ་རྒྱལ་བ་ཐམས་ཅད་ཀྱི་**སྐུ་དང་གསུང་**དང་**ཐུགས་ཀྱི་**རྡོ་རྗེ་གསུམ་དང་དབྱེར་མི་ཕྱེད་པའི་**ཐིག་ལེར་ལྷུན་**གྱིས་**གྲུབ་**ཅིང་ཆོས་ཉིད་མངོན་སུམ་གྱི་སྣང་བ་ཉམས་གོང་འཕེལ་གྱི་སྣང་བ་རིག་པ་ཚད་ཕེབས་ཀྱི་སྣང་བ་ཆོས་ཉིད་ཟད་སའི་སྣང་བ་སྟེ་ཐེག་པའི་མཐར་ཐུག་རྫོགས་པ་ཆེན་པོའི་ལམ་ཐུན་མོང་མ་ཡིན་པའི་ཉམས་ཀྱི་**སྣང་**བ་**བཞི་**པོ་**མཐར་**ཕྱིན་པའི་འབྲས་བུ་ཐོབ་པར་སྨོན་པ་སྟེ། རེ་ཞིག་ངོ་བོ་ཉིད་སྐུ་གང་ཞིག་མཁའ་དབྱིངས་ཀྱི་གཟུགས་སུ་བཀོད་ནས། ནམ་མཁར་སྤྲིན་དྭངས་པ་བཞིན་དུ་ནང་དབྱིངས་**གཞོན་ནུ་བུམ་སྐུ་**དེར་སྙིགས་མའི་ལུས་སྣང་དང་བཅས་པ་འོད་གསལ་གྱི་ལུས་སུ་**གྲོལ་**བ་ཞིག་ཅི་ནས་ཀྱང་འགྲུབ་**པར་**བགྱིའོ་སྙམ་དུ་**སེམས་བསྐྱེད་**པ་སྟེ་དེ་ལྟར་སྨོན་འཇུག་གིས་བསྡུས་པའི་ཀུན་རྫོབ་སེམས་བསྐྱེད་དང༌། དོན་དམ་པའི་སེམས་བསྐྱེད་དག་སྟབས་གཅིག་ཏུ་བྱེད་པའི་སྒོ་ནས་རང་གཞན་གྱི་དོན་རྒྱ་ཆེན་པོ་བསྒྲུབ་པར་བགྱིད་**དོ་**སྙམ་པ་འདིས་སེམས་བསྐྱེད་ཀྱི་གནད་མཐའ་དག་བསྡུས་པ་ཡིན་ནོ། །གསུམ་པ་ཡན་ལག་བདུན་གྱིས་ཚོགས་བསགས་པ་ལའང་བདུན་ལས། དང་པོ་ཕྱག་འཚལ་བའི་ཡན་ལག་ནི། གཤིས་རིག་མ་བཅོས་གཉུག་མར་ཕྱག་འཚལ་ཞིང༔ ཞེས་པས་བསྟན། དེ་ཡང་སེམས་ཀྱི་**གཤིས་**ལུགས་**རིག་**པའི་ཡེ་ཤེས་སུ་གྲགས་པ་གང་གི་རང་བཞིན་**མ་བཅོས་**པ་ནི་**གཉུག་མ**འི་འོད་གསལ་ཏེ། དེ་ནི་གཞི་དུས་ཀྱི་ཆོས་སྐུ་དང་པོ་དང༌། དེའི་ངང་གདངས་དང་རྩལ་གྱི་ལྡོག་པ་ནས་ལོངས་སྤྲུལ་དག་ཀྱང་འཇོག་ཅིང༌། མཐར་ཐུག་འབྲས་དུས་སྐུ་གསུམ་ཡང་འདི་ཉིད་མངོན་དུ་གྱུར་པ་ལས་གཞན་མེད་པའི་ཕྱིར་ཕྱག་ཡུལ་དམ་པར་གྱུར་པ་གང་དེར་རང་གནས་ཀྱི་ཡེ་ཤེས་མཇལ་བའི་**ཕྱག་འཚལ་**ལོ། །ཞེས་པ་སྟེ་**ཞིང་**ཞེས་པ་ནི་ཡན་ལག་ཕྱི་མ་རྣམས་དང་མཚམས་སྦྱོར་བའི་ཚིག་ཕྲད་དོ། །གཉིས་པ་མཆོད་པ་འབུལ་བའི་ཡན་ལག་ནི། གཏིང་མཐའ་བྲལ་བའི་འོད་གསལ་མཆོད་པ་འབུལ༔ ཞེས་པས་བསྟན། དེ་ཡང་**གཏིང་**དཔག་དཀའ་ཞིང་**མཐའ་**དབུས་དང་**བྲལ་བའི་འོད་གསལ་**ཆོས་ཀྱི་སྐུ་གོང་དུ་བཤད་པ་ལྟ་བུའི་དོན་ལ་མཉམ་པར་འཇོག་པ་ནི་དོན་དམ་པའི་མཆོད་པ་དང༌། དེའི་ངང་ལས་མཆོད་ཡོན་ཞབས་བསིལ་ལ་སོགས་ཐུན་མོང་གི་མཆོད་རྫས་དག་ཀྱང་ནམ་མཁའི་དབྱིངས་ཁྱབ་པར་སྤྲུལ་ཏེ་འཕགས་པ་ཀུན་ཏུ་བཟང་པོའི་**མཆོད་**སྤྲིན་ལྟ་བུར་དམིགས་ཏེ་**འབུལ་**བ་སྟེ། འདི་ལྟ་བུའི་མཆོད་པ་ཕུལ་བས་ནི་ཚོགས་རྣམ་པ་གཉིས་ཀ་རྫོགས་པར་འགྱུར་བ་ཡིན་ནོ། །གསུམ་པ་སྡིག་པ་བཤགས་པའི་ཡན་ལག་ནི། འཁོར་བ་མྱང་འདས་མཉམ་ཉིད་ཀློང་དུ་བཤགས༔ ཞེས་པས་བསྟན། དེ་ཡང་གོང་དུ་བཤད་པའི་འོད་གསལ་གྱི་དབྱིངས་དེར་ནི། **འཁོར་བ་**དང་**མྱ་**ངན་ལས་**འདས་**པས་བསྡུས་པའི་ཆོས་ཐམས་ཅད་རང་བཞིན་མེད་པར་**མཉམ་**པ་**ཉིད་**ཡིན་པའི་ཕྱིར། རང་གཞན་རྣམས་ཀྱི་དུས་གསུམ་དུ་བསགས་པའི་སྡིག་ལྟུང་མཐའ་དག་ཀྱང་ཐུན་མོང་དུ་སྟོབས་བཞི་ཚངས་པས་བཤགས་མཐར་འོད་གསལ་དེའི་**ཀློང་དུ་**རང་བཞིན་མེད་པར་རྟོགས་པས་མཐོལ་ཞིང་**བཤགས་**པར་བགྱིའོ། །ཞེས་པ་སྟེ། འདི་ནི་བཤགས་པ་ཐམས་ཅད་ཀྱི་རྒྱལ་པོ་ལྟ་བའི་ཀློང་བཤགས་སུ་གྲགས་པའོ། །བཞི་པ་རྗེས་སུ་ཡི་རང་བའི་ཡན་ལག་ནི། བློ་བྲལ་ཆོས་ཟད་ཆེན་པོར་རྗེས་ཡི་རང༔ ཞེས་པས་བསྟན། དེ་ཡང་གོང་སྨོས་ལྟར་རྫོགས་པ་ཆེན་པོའི་ལམ་ཐུན་མོང་མ་ཡིན་པའི་སྣང་བ་བཞི་པོ་མཐར་ཕྱིན་པ་ན། ཡིད་བྱེད་སྤྲོས་པའི་**བློ་**དང་**བྲལ་**ཞིང་གཉིས་སྣང་གི་འཛིན་པ་མཐའ་དག་དབྱིངས་སུ་ནུབ་སྟེ་སླར་སྲིད་པར་འཕེན་པའི་**ཆོས་**མངོན་གྱུར་དང་བག་ལ་ཉལ་མ་ལུས་པ་**ཟད་**ནས་གདོད་མའི་གཞི་དབྱིངས་**ཆེན་པོར་**མངོན་དུ་གྲོལ་བར་འགྱུར་བ་སྟེ། དེ་ལྟ་བུའི་ཚུལ་བསམ་གྱིས་མི་ཁྱབ་པ་དེར་**རྗེས་**སུ་**ཡི་རང་**ངོ༌། །ཞེས་པའོ། །ལྔ་པ་ཆོས་ཀྱི་འཁོར་ལོ་བསྐོར་བར་བསྐུལ་བའི་ཡན་ལག་ནི། ལྷུན་གྲུབ་རྫོགས་པ་ཆེན་པོའི་ཆོས་འཁོར་བསྐོར༔ ཞེས་པས་བསྟན། དེ་ཡང་རྫོགས་པ་ཆེན་པོའི་དོན་མཐའ་དག་ནི་གཞི་ལམ་འབྲས་གསུམ་གྱིས་བསྡུས་ལ། དེ་ཡང་ཀ་དག་**ལྷུན་གྲུབ་**གཉིས་སུ་འཆད་ཅིང་དེ་དག་ཀྱང་གཙོ་བོར་ལྷུན་གྲུབ་ཀྱི་སྣང་ཆ་ལས་དབྱེ་བ་མ་གཏོགས་ཀ་དག་རང་ངོ་ནས་དབྱེ་བསལ་མེད་པའི་ཕྱིར། འདིར་**རྫོགས་པ་ཆེན་པོའི་**ལམ་སྤྱིར་བཏང་ལ་ལྷུན་གྲུབ་ཀྱི་སྒྲས་སྨོས་ཤིང༌། དེ་ཉིད་ཀྱི་རང་ལམ་རིམ་པ་གཉིས་ཀྱི་**ཆོས་**ཀྱི་**འཁོར་**ལོ་རྒྱ་ཆེན་པོ་རྒྱུན་མི་འཆད་པར་**བསྐོར་**དུ་གསོལ་ལོ་ཞེས་ཚོགས་ཞིང་རྣམས་ལ་སྙན་གསན་འབེབས་པའོ། །དྲུག་པ་གསོལ་བ་འདེབས་པའི་ཡན་ལག་ནི། འཁོར་བ་དོང་ནས་སྤྲུག་པར་གསོལ་བ་འདེབས༔ ཞེས་པས་བསྟན། དེ་ཡང་ཕྱོགས་བཅུའི་ཞིང་རབ་འབྱམས་ན་བཞུགས་པའི་རྒྱལ་བ་སྲས་དང་བཅས་པ་རྣམས་མྱ་ངན་ལས་མི་འདའ་བར་**འཁོར་བ་**ཇི་སྲིད་དུ་བརྟན་པར་བཞུགས་ཏེ་སྲིད་པ་**དོང་ནས་སྤྲུག་པར་**མཛད་དུ་**གསོལ་**ཞེས་ཞུ་**བ**འི་དོན་སྙན་ཁུང་དུ་ཐོས་པར་**འདེབས་**སོ། །བདུན་པ་དགེ་བ་བསྔོ་བའི་ཡན་ལག་ནི། འཁོར་གསུམ་དམིགས་མཐའ་བྲལ་བའི་ཕ་མཐར་བསྔོ། །ཞེས་པས་བསྟན། དེ་ཡང་ཕྱག་འཚལ་བ་ནས་བཟུང་གོང་དུ་སྨོས་པའི་ཡན་ལག་དྲུག་པོ་འདིས་མཚོན་རང་གཞན་རྣམས་ཀྱི་དུས་གསུམ་བསགས་ཡོད་ཀྱི་དགེ་བ་མཐའ་དག་ཡུལ་དང་དགེ་རྩ་བསགས་པ་པོ་སྟེ་**འཁོར་གསུམ་**ལ་བདེན་ཞེན་གྱི་**དམིགས་**པའི་**མཐའ་**ཐམས་ཅད་དང་**བྲལ་བའི་**ངང་ནས་སེམས་ཅན་ཐམས་ཅད་དང་ཐུན་མོང་དུ་བྱས་ཏེ་མྱ་ངན་ལས་འདས་པའི་**ཕ་མཐར་བསྔོ**འོ། །ཞེས་པ་སྟེ་འདི་ལྟ་བུའི་ཡན་ལག་བདུན་པ་ཕུལ་བས་ནི་ཚོགས་བསགས་པའི་སྒོ་མཐའ་དག་བསྡུས་པ་ཡིན་ནོ། །དེ་རྣམས་ཀྱི་བསངས་ཀྱི་སྔོན་དུ་འགྲོ་དགོས་པའི་སྦྱོར་བ་རྣམས་ལེགས་པར་གྲུབ་ནས། གཞུང་དོན་གཉིས་པ་དངོས་གཞི་ལའང༌། མཆོད་རྫས་བྱིན་གྱིས་བརླབ་པ་དང༌། གང་ལ་འབུལ་ཡུལ་ངོས་བཟུང་བ་དང༌། ཇི་ལྟར་འབུལ་བའི་ཚུལ་དངོས་བཤད་པ་སྟེ་གསུམ་ལས། དང་པོ། བྷྲཱུྃ༔ རིན་ཆེན་སྣ་ཚོགས་དྭངས་མའི་སྣོད་ཡངས་སུ༔ འཇིག་རྟེན་སྲིད་པའི་འདོད་རྒུའི་དམ་ཚིག་རྫས༔ འབྲུ་གསུམ་ཡེ་ཤེས་བདུད་རྩིར་བྱིན་བརླབས་པས༔ སྣང་སྲིད་མཆོད་པའི་འདོད་རྒུར་འཁྲིགས་པ་འདི༔ ཞེས་པས་བསྟན། དེ་ཡང་མཆོད་རྫས་རྣམས་ཀྱི་མཚོན་ཆོས་ཐམས་ཅད་མི་དམིགས་པའི་ངང་ལས་གཙུག་ཏོར་འཁོར་ལོས་བསྒྱུར་བའི་ས་བོན་ཡི་གེ་**བྷྲཱུྃ་**ཞེས་པ་བརྗོད་པས་གཏོར་སྣོད་རྣམས་ཀྱི་གོ་སར་**རིན་ཆེན་སྣ་ཚོགས་**ཀྱི་**དྭངས་མ་**ལས་གྲུབ་པ**འི་སྣོད་ཡངས་**ཤིང་རྒྱ་ཆེ་བ་སྲིད་པའི་གཏོས་དང་མཉམ་པ་རྣམས་**སུ**། **འཇིག་རྟེན་**འདི་ན་**སྲིད་**དོ་ཅོག་**པའི་འདོད་རྒུའི་**ལོངས་སྤྱོད་ཐམས་ཅད་རྣམ་པ་**དམ་ཚིག་**གི་**རྫས་**ཤ་ལྔ་བདུད་རྩི་ལྔའི་རྣམ་པར་གནས་པ་ལས་སླར་ཡང་རྒྱལ་བ་ཐམས་ཅད་ཀྱི་སྐུ་གསུང་ཐུགས་ཀྱི་རྡོ་རྗེ་གསུམ་མཚོན་པའི་ཡི་གེ་ཨོཾ་ཨཱཿཧཱུྃ་གསུམ་བརྩེགས་མར་བསྒོམས་པ་ལས་འོད་ཟེར་སྤྲོ་བ་དང་བསྡུ་བས་ཕྱོགས་བཅུའི་སངས་རྒྱས་ཐམས་ཅད་ཀྱི་བྱིན་རླབས་མ་ལུས་པ་བསྡུས་ཏེ་བསྟིམས་པས་ཡིག་**འབྲུ་གསུམ་**འོད་དུ་ལྟེམ་གྱིས་ཞུ། བདུད་རྩི་དང་དབྱེར་མེད་དུ་འདྲེས་པ་དེ་ཉིད་ངོ་བོ་**ཡེ་ཤེས་**ཀྱི་**བདུད་རྩི་**ལ་རྣམ་པ་མཆོད་པའི་ལྷ་མོ་དཔག་ཏུ་མེད་པར་སྤྲོ་བའི་བདག་ཉིད་དུ་**བྱིན་**གྱིས་**བརླབས་པས**། **སྣང་**བ་སྣོད་ཀྱི་འཇིག་རྟེན་དང༌། **སྲིད་**པ་བཅུད་ཀྱི་སེམས་ཅན་གྱི་བསྡུས་པའི་ཆོས་རྣམས་ ཐམས་ཅད་**མཆོད་པའི་**སྤྲིན་རྒྱ་མཚོ་**འདོད་རྒུར་འཁྲིགས་པ**ར་བསམ་པ་སྟེ་**འདི་**ནི་མཆོད་རྫས་ངོས་བཟུང་བའོ། །གཉིས་པ་གང་འབུལ་བའི་ཡུལ་ནི། བླ་མ་ཡི་དམ་ཌཀྐི་ཆོས་སྲུང་དང༔ ཕྱོགས་བཅུའི་རྒྱལ་བའི་དཀྱིལ་འཁོར་ཇི་སྙེད་དང༔ འཛམ་གླིང་གཞི་བདག་རིགས་དྲུག་ལན་ཆགས་མགྲོན༔ ཁྱད་པར་བདག་གི་ཚེ་འཕྲོག་སྲོག་རྐུ་ཞིང༔ ནད་གཏོང་བར་ཆད་རྩོམ་པའི་འབྱུང་པོ་དང༔ རྨི་ལམ་རྟགས་མཚན་ངན་དང་ལྟས་ངན་རིགས༔ སྡེ་བརྒྱད་མ་རུང་ཆོ་འཕྲུལ་བདག་པོ་དང༔ ཟས་དང་གནས་དང་ནོར་གྱི་ལན་ཆགས་ཅན༔ གྲིབ་བདག་སྨྱོ་འདྲེ་ཕོ་གཤིན་མོ་གཤིན་དང༔ གྲོ་བོ་ཐེའུ་རང་གྲོང་སྲིན་འདྲེ་མོ་རྣམས༔ ཞེས་པ་རྣམས་ཀྱིས་བསྟན། དེ་ཡང་འདིར་མཆོད་སྦྱིན་གྱི་ཡུལ་མཐའ་དག་མགྲོན་ཚན་བཞིར་བསྡུས་ནས་འཆད་པས་དང་པོ་དཀོན་མཆོག་གསུམ་འདུས་ཀྱི་བདག་ཉིད་བྱིན་བརླབ་ཀྱི་རྩ་བ་དཔལ་ལྡན་**བླ་མ་**རྣམས་དང༌། སངས་རྒྱས་དཀོན་མཆོག་ཏུ་བསྡུས་པ་དངོས་གྲུབ་ཀྱི་རྩ་བ་**ཡི་དམ་**དཀྱིལ་འཁོར་གྱི་ལྷ་ཚོགས་རྣམས་དང༌། རིག་འཛིན་ནང་གི་དགེ་འདུན་དུ་འདུས་པའི་**ཌཀྐི་**སྟེ་མཁའ་འགྲོ་**ཆོས་སྐྱོང་**རྣམས་**དང་**བཅས་པ་མདོར་ན་**ཕྱོགས་བཅུ**འི་ཞིང་རབ་འབྱམས་ན་བཞུགས་པའི་**རྒྱལ་བའི་དཀྱིལ་འཁོར་**བསམ་གྱིས་མི་ཁྱབ་པ་གང་**ཇི་སྙེད་**བཞུགས་པ་མཐའ་དག་སྟེ། དེ་ལྟ་བུའི་དཀོན་མཆོག་སྲི་ཞུའི་མགྲོན་དུ་གྱུར་པ་ **དང་**། དེ་བཞིན་དུ་**འཛམ་**བུ་**གླིང་**གིས་མཚོན་པའི་གླིང་དང་**གཞི་**ཡི་**བདག་**པོ་ལྷ་ཀླུ་གཟའ་སྐར་ཕྱོགས་སྐྱོང་འཇིག་བྱེད་རྒྱལ་ཆེན་ཏེ་གཙང་རིས་ཀྱི ་དཔལ་མགོན་བདུན་བཅུ་རྩ་ལྔ་ལ་རང་རང་སོ་སོའི་འཁོར་དང་བཅས་པ་སྟེ་མགོན་པོ་ཡོན་ཏན་གྱི་མགྲོན་དང༌། མཐོ་རིས་ངན་སོང་གིས་བསྡུས་པའི་འགྲོ་བ་ལྷ་དང༌། ལྷ་མིན་དང༌། མི་དང༌། དུད་འགྲོ་དང་ཡི་དྭགས་དང༌། དམྱལ་བ་སྟེ་གནས་**རིགས་དྲུག་**ཏུ་འཁྱམས་ཤིང་རང་རང་གིས་སྡུག་བསྔལ་རྩུབ་མོས་མནར་བའི་རིགས་དྲུག་སྙིང་རྗེའི་མགྲོན་དུ་གྱུར་པ་དག་དང༌། གཞན་ཡང་**ལན་ཆགས་**ཀྱི་**མགྲོན་**སྤྱི་དང༌། **ཁྱད་པར་**དུ་**བདག་**ཅག་**གི་**བླ་**ཚེ་འཕྲོག་**པ་དང་**སྲོག་རྐུ་ཞིང་**གསོད་པའམ། **ནད་གཏོང་**བ་སོགས་**བར་ཆད་རྩོམ་པའི་**སེམས་ཅན་**འབྱུང་པོ་**རྣམས་**དང་**། **རྨི་ལམ་**དང་**རྟགས་མཚན་ངན་**པ་**དང་ལྟས་ངན་**པའི་**རིགས་**གཏོང་བར་བྱེད་པའི་འཇིག་རྟེན་གྱི་དྲེགས་པ་**སྡེ་བརྒྱད་མ་རུང་**པ་**ཆོ་འཕྲུལ་**གྱི་**བདག་པོ་**རྣམས་**དང་**། ཡང་སྒོས་རང་ཉིད་ལ་བཟའ་བ་**ཟས་**ཀྱི་ལན་ཆགས་པ་**དང་**། སྡོད་སའི་**གནས་**ཀྱི་ལན་ཆགས་པ་**དང་**། གཅེས་པའི་**ནོར་གྱི་**ལན་ཆགས་པ་སོགས་བུ་ལོན་མ་འཁོར་ཞིང་**ལན་ཆགས་**པ་ཅན་**དང་**། གཞན་ཡང་མནོལ་**གྲིབ་**སོགས་གྲིབ་ཀྱི་**བདག་**པོ་བདག་མོ་རྣམས་དང༌། **སྨྱོ་**ནད་གཏོང་བའི་**འདྲེ་**དང༌། **ཕོ་གཤིན་**གྲལ་ན་གནས་པ་རྣམས་དང༌། **མོ་གཤིན་**གྲལ་ན་གནས་པ་རྣམས་དང༌། **གྲི་**རུ་ཤི་བའི་སྐྱེ་**བོ་**ཡི་དྭགས་ཀྱི་རིགས་སུ་གནས་པ་རྣམས་དང༌། **ཐེའུ་རང་གྲོང་**ཁྱེར་སོགས་ལ་གནས་པའི་**སྲིན་**པོ་དང༌། མདོར་ན་**འདྲེ་**གདོན་ཕོ་**མ**ོའི་རིགས་སུ་གཏོགས་པ་བགེགས་རིགས་ལན་ཆགས་ཀྱི་མགྲོན་དུ་གྱུར་པ་**རྣམས་**ཏེ། དེ་ལྟ་བུའི་མགྲོན་རིགས་བཞི་པོ་ནི་སྐབས་སུ་མཆོད་སྤྲིན་གང་ལ་བྱ་བའི་ཡུལ་ལོ། །གསུམ་པ་ཇི་ལྟར་འབུལ་ཚུལ་ནི། ལན་ཆགས་དམར་པོའི་མེ་ལ་འཇལ་ཏེ་སྲེག༔ རང་རང་ཡིད་ལ་གང་འདོད་འདོད་རྒུའི་ཆར༔ ཇི་སྲིད་ནམ་མཁའ་གནས་ཀྱི་བར་ཉིད་དུ༔ འདོད་པའི་ཡོན་ཏན་ཟད་པ་མེད་པར་བསྔོ༔ བདག་གི་དུས་གསུམ་བསགས་པའི་སྡིག་སྒྲིབ་དང༔ དཀོན་མཆོག་དད་གཤིན་དཀོར་ལ་སྤྱོད་པ་རྣམས༔ སྦྱིན་སྲེག་མེ་མཆོད་འདི་ཡིས་དག་གྱུར་ཅིག༔ མེ་ལྕེས་སྣང་སྲིད་གང་བའི་རྡུལ་ཕྲན་རེས༔ ཀུན་བཟང་མཆོད་པའི་སྤྲིན་ཕུང་མི་ཟད་པ༔ རྒྱལ་བའི་ཞིང་ཁམས་ཡོངས་ལ་ཁྱབ་གྱུར་ཅིག༔ མེ་ལྕེ་ཡེ་ཤེས་འོད་ལྔའི་མཆོད་སྤྲིན་ཟེར༔ རིགས་དྲུག་མནར་མེད་གནས་སུ་ཁྱབ་གྱུར་པས༔ ཁམས་གསུམ་འཁོར་བ་འཇའ་ལུས་འོད་སྐུར་གྲོལ༔ འགྲོ་ཀུན་བྱང་ཆུབ་སྙིང་པོར་སངས་རྒྱས་ཤོག༔ ཅེས་སོགས་ཀྱིས་བསྟན་ཏེ། དེ་ཡང་འདིར་ཁོ་བོ་ཅག་ལ་མཐོ་བས་བསྐྱངས་པ་དང༌། དམའ་བས་བཀུར་བ་ལ་སོགས་པའི་**ལན་ཆགས་**པ་གང་ཅི་མཆིས་པ་མཐའ་དག་དེང་འདིར་**དམར་པོའི་མེ་ལ་**མཆོད་རྫས་རྣམས་**འཇལ་ཏེ་སྲེག་**ཅིང་སྦྱང་བར་བྱའོ། །དེ་ལྟར་བགྱིས་པ་ན་མགྲོན་རིགས་**རང་རང་**གི་**ཡིད་ལ་གང་**ཞིག་**འདོད་**པའི་**འདོད་རྒུའི་ཆར་**ཆེན་པོ་**ཇི་སྲིད་ནམ་མཁའ་གནས་ཀྱི་བར་**དེ་སྲིད་**ཉིད་དུ་**འབེབས་པས་**འདོད་པའི་ཡོན་ཏན་**ལྔ་**ཟད་པ་མེད་པར་**འབྱུང་བར་གྱུར་ཅིག །ཅེས་ཡོངས་སུ་བསྔོའོ། །དེ་ལྟར་བསྔོས་པའི་མཐུས་**བདག་**ཅག་**གི**ས་འདས་མ་འོངས་ད་ལྟ་སྟེ་**དུས་གསུམ་**དུ་**བསགས་པའི་སྡིག་སྒྲིབ་དང་**། **དཀོན་མཆོག་**གི་དཀོར་ལ་འབག་པ་དང༌། **དད་གཤིན་**གྱི་**དཀོར་**རྫས་**ལ་**བག་མེད་**སྤྱོད་པ་རྣམས་**ཀྱིས་མཚོན་ས་ལམ་ལ་སྒྲིབ་པར་འགྱུར་བ་མཐའ་དག་ད་ལན་གྱི་**སྦྱིན་སྲེག་མེ་མཆོད་འདི་ཡིས་**ཡོངས་སུ་**དག་**པར་**གྱུར་ཅིག །**དེ་བཞིན་དུ་བསངས་ཀྱི་**མེ་ལྕེས་སྣང་སྲིད་**ཐམས་ཅད་**གང་བ**ར་དམིགས་པའི་མེ**འི་རྡུལ་ཕྲན་རེ་**རེར་ཡང་**ཀུན་**ཏུ་**བཟང་**པོའི་**མཆོད་པའི་སྤྲིན་ཕུང་**མཐའ་**མི་**མངོན་ཞིང་**ཟད་**མི་ཤེས་**པ་**སྤྲོ་བས་ཕྱོགས་བཅུའི་**རྒྱལ་བའི་ཞིང་ཁམས་ཡོངས་**སུ་རྫོགས་པ་**ལ་ཁྱབ་**པར་**གྱུར་ཅིག །**དེ་དང་མཚུངས་པར་**མེ་ལྕེ་ཡེ་ཤེས་**ཀྱི་རང་**འོད་ལྔ་**རུ་གསལ་བའི་རྩེ་མོ་ལས་**མཆོད་**པའི་**སྤྲིན་**སྤྲོ་བའི་འོད་**ཟེར་**ཁ་དོག་སྣ་ཚོགས་པ་**རིགས་དྲུག་**སྤྱི་དང་ཁྱད་པར་ཤིན་ཏུ་སྡུག་བསྔལ་དྲག་པོས་གདུངས་ཤིང་དེ་ལས་ཕར་**མནར་**དུ་**མེད་**པ་དམྱལ་**གནས་**ཏེ་གནས་རིས་དེ་རྣམས་**སུ་**སྤྲོས་པས་དེ་ཀུན་ཏུ་**ཁྱབ་**པར་**གྱུར་པས་**ཏེ་བསིལ་བའི་བདེ་བ་ཐོབ། འཁོར་བ་ཐོག་མ་མེད་པ་ནས་བསགས་པའི་ལས་ཉོན་སྡིག་སྒྲིབ་མ་ལུས་པ་དག་ནས་འདོད་ཁམས་གཟུགས་ཁམས་གཟུགས་མེད་ཀྱི་**ཁམས་**ཏེ་ཁམས་**གསུམ་**གྱིས་བསྡུས་པའི་**འཁོར་བ་**མཐའ་དག་**འཇའ་ལུས་འོད་སྐུ་**རུ་**གྲོལ་**ཏེ། **འགྲོ་**བ་དེ་**ཀུན་**རྫོགས་པའི་**བྱང་ཆུབ་**བླ་ན་མེད་པའི་**སྙིང་པོར་འཚང་རྒྱ་**བར་**ཤོག་**ཅིག །ཅེས་པ་སྟེ། དེ་ལྟར་དམིགས་འདོན་ཟུང་དུ་ཆུད་པའི་ངང་ནས་**ཨོཾ་ཨཱཿཧཱུྃ་**ཞེས་བརྒྱ་སྟོང་ཁྲི་འབུམ་མང་པོ་འབུལ་བར་བྱའོ། །དེ་དག་གིས་དངོས་གཞི་སོང་ནས། སྤྱི་དོན་གསུམ་པ་རྗེས་ཀྱི་རིམ་པ་ལའང༌། བསྔོ་བ་སྨོན་ལམ་ཕྲིན་ལས་བཅོལ་བ་དང་གསུམ་ལས། དང་པོ་སྔོ་བ་ནི། སྐུ་གསུམ་དག་པ་སྣོད་ཀྱི་གཞལ་ཡས་སུ༔ ཆོས་ལོངས་སྤྲུལ་གསུམ་སྣང་སྲིད་གཟུགས་ཕུང་རྣམས༔ བདུད་རྩིར་ཞུ་བའི་འཇའ་འོད་བར་སྣང་གང༔ འཁོར་བ་མྱང་འདས་ཟག་མེད་བདུད་རྩིའི་བཅུད༔ ཐོག་མེད་དུས་ནས་ད་ལྟ་ཡན་ཆད་དུ༔ སྣང་སྲིད་མགྲོན་དུ་གྱུར་པ་ཡོངས་ལ་བསྔོ༔ ཞེས་པས་བསྟན། དེ་ཡང་སྣང་སྲིད་ཐམས་ཅད་**སྐུ་གསུམ་**གྱི་རང་བཞིན་དུ་**དག་པ་**སྟེ། དེ་ཇི་ལྟར་ན་**སྣོད་**འབྱུང་བ་ལྔ་ཡུམ་ལྔར་དག་པ་དང༌། བཅུད་ཕུང་པོ་ལྔ་ཡབ་ལྔར་དག་པ་དང༌། རྒྱུད་རྣམ་ཤེས་ཚོགས་བརྒྱད་ཡེ་ཤེས་ལྔར་དག་པ་ཉིད་**ཀྱི་**ཕྱིར་སྣོད་ཀྱི་བསྡུས་པའི་འབྱུང་ལྔ་རྣམ་པར་དག་པ་ཡུམ་ལྔའི་མཁའ་ཀློང་གི་གསང་བ་ཆེན་པོའི་འོག་མིན་ཏེ་**གཞལ་ཡས་**ཁང་གི་རང་བཞིན་ནོ། །དེའི་དབྱིངས་**སུ་**ཕུང་ཁམས་སྐྱེ་མཆེད་དག་པ་ནི་**ཆོས་ལོངས་སྤྲུལ་གསུམ་**གྱིས་བསྡུས་པའི་རྒྱལ་བའི་དཀྱིལ་འཁོར་ཏེ། དེས་ན་**སྣང་**བ་སྣོད་དང་**སྲིད་**པ་བཅུད་ཀྱི་**གཟུགས་ཕུང་**གིས་ཕྱོགས་**རྣམས་**ནི་འདིར་**བདུད་**རྣམས་འཇོམས་པའི་**རྩིར་**བྱིན་གྱིས་བརླབས་ནས་ཕུལ་བའི་ཕྱིར་བདུད་རྩིའི་རང་བཞིན་དུ་**ཞུ་བ**ར་མ་གྱུར་པ་ནི་འགའ་ཡང་མེད་ལ། བདུད་རྩི་དེའི་རླངས་ཀྱང་**འཇའ་འོད་**ཀྱི་རྣམ་པར་གྱུར་པས་**བར་སྣང་**ཀུན་**གང་**བ་**འཁོར་བ་**ཉིད་**མྱང་འདས་**སུ་གྲོལ་བར་བྱེད་པ་སྟེ། དེ་ལྟ་བུའི་ཐབས་འདི་ནི་**ཟག་**པ་**མེད་**པའི་དགེ་ཚོགས་ཏེ་འདིས་ཉོན་མོངས་མཐའ་དག་འཇོམས་པར་བྱེད་པས་ན་**བདུད་རྩིའི་བཅུད་**གང་ཞིག་བསྔོ་རྒྱུའི་དགེ་བའོ། །དེ་གང་ལ་བསྔོ་བའི་ཡུལ་ནི། རང་ཅག་རྣམས་**ཐོག་**མ་**མེད་**པའི་**དུས་ནས་ད་ལྟ**འི་སྐྱེ་བ་འདི་**ཡན་ཆད་དུ་**ཁམས་གསུམ་གྱི་འཁོར་བར་འཁྱམས་པ་ན་ཕ་མར་གྱུར་པའི་སེམས་ཅན་**སྣང་**ཞིང་**སྲིད་**པའི་**མགྲོན་དུ་གྱུར་པ་ཡོངས་ལ་**འཁོར་གསུམ་རྣམ་པར་དག་པའི་ངང་ནས་**བ སྔོ**འོ། །ཞེས་པའོ། །གཉིས་པ་སྨོན་ལམ་ནི། རྐང་པས་དམན་པའི་ཤྭ་ལོ་ཀ་ལྔས་བསྟན་ཏེ། དེ་ཡང་རིམ་པ་ནི། ས་ལམ་འབྲས་བུའི་ཡོན་ཏན་མཐར་ཕྱིན་ཞིང༔ ལྟ་སྒོམ་སྤྱོད་པའི་བར་ཆད་ཀུན་བསལ་ནས༔ རྨད་བྱུང་ཀུན་བཟང་ཐུགས་ཀྱི་མཁའ་དབྱིངས་སུ༔ གཞོན་ནུ་བུམ་སྐུར་གཏན་སྲིད་ཟིན་པར་ཤོག༔ ཅེས་སྨོས་ཏེ། དེ་ཡང་གོང་དུ་བགྱིས་པའི་དགེ་བའི་རྩ་བ་དེ་དག་གི་མཐུས་**ས་**བཅུ་དང་**ལམ་**ལྔ་རིམ་བཞིན་བགྲོད་པའི་**འབྲས་བུའི་ཡོན་ཏན་**སྟོབས་བཅུ་དང་མི་འཇིགས་པ་བཞི་ལ་སོགས་**མཐར་ཕྱིན་ཞིང་**རང་གཞན་གྱི་དོན་གཉིས་ལྷུན་གྱིས་འགྲུབ་པ་དང༌། དེའི་སྟེང་དུ་**ལྟ་སྒོམ་སྤྱོད་པའི་བར་ཆད་**མ་ལུས་པ་**ཀུན་བསལ་ནས**། མཐར་**རྨད་**དུ་**བྱུང་**བའི་སངས་རྒྱས་**ཀུན་**ཏུ་**བཟང་**པོའི་**ཐུགས་ཀྱི་མཁའ་དབྱིངས་སུ**། ནང་གསལ་ཐིམ་ལ་མ་སྨུགས་པའི་ཡེ་ཤེས་རང་མཐུ་ཡོངས་སུ་རྫོགས་པས་**གཞོན་ནུ་**ཕྱིར་མི་མངོན་པས་**བུམ་སྐུ་**སྟེ་དེའི་ངོ་བོ**ར་གཏན་**གྱི་**སྲིད་ཟིན་པར་ཤོག** །ཅེས་དང༌། དེ་བཞིན་དུ། འཁོར་བའི་རྒྱ་མཚོ་ཆེན་པོ་སྟོང་པའི་མཐར༔ འོག་མིན་པདྨ་དྲྭ་བར་འཚང་རྒྱ་ཤོག༔ ཅེས་སྨོས་ཏེ། རང་དོན་དུ་རྫོགས་པའི་བྱང་ཆུབ་མངོན་དུ་བྱས་པ་དེ་ནས་གཞན་དོན་གྱི་མཛད་པ་རྒྱུན་མི་འཆད་པས་**འཁོར་བའི་རྒྱ་མཚོ་ཆེན་པོ་སྟོང་**པར་བགྱིས་**པའི་མཐར་**ནམ་མཁས་གར་ཁྱབ་**འོག་མིན་**གྱི་ཞིང་སྐྱོན་གྱིས་མ་གོས་པ་**པདྨ**འི་**དྲྭ་བ་**ཞེས་བྱ་བ**ར་**གཅིག་ཏུ་**འཚང་རྒྱ་**བར་**ཤོག་**ཅིག་ཅེས་དང༌། ཕུང་ཁམས་བསྲེག་རྫས་བཀྲག་མདངས་གཟི་བརྗིད་འབར༔ དཀར་དམར་བྱང་སེམས་བསྲེག་རྫས་བདེ་སྟོང་འབར༔ སྟོང་ཉིད་སྙིང་རྗེའི་བསྲེག་རྫས་ཆོས་དབྱིངས་གང༔ སྣང་སྲིད་འཁོར་འདས་རྡོ་རྗེ་འོད་ལྔའི་གཞིར༔ ལྷུན་གྲུབ་རྫོགས་སངས་རྒྱས་པའི་བསྲེག་རྫས་འབུལ༔ སྔོན་གྱི་ལན་ཆགས་ཐམས་ཅད་བྱང་གྱུར་ཅིག༔ ད་ལྟའི་རྒྱུད་ལ་མི་གནས་མཐོལ་ལོ་བཤགས༔ མ་འོངས་སྒྲིབ་པའི་འཁོར་ལོར་མ་གྱུར་ཅིག༔ ཅེས་སྨོན་ལམ་མཛད་དོ། །དེ་ཡང་མ་དག་པའི་**ཕུང་ཁམས་**སྐྱེ་མཆེད་རྣམས་ཞི་ཁྲོ་འབར་བའི་སྐུར་**བསྲེག་རྫས་**སུ་ཕུལ་བས་གཉུག་མའི་ལུས་**བཀྲག་མདངས་གཟི་བརྗིད་འབར་**བ་སྒྱུ་མའི་སྐུར་གྲོལ་བ་དང༌། ཐ་མལ་གྱི་**དཀར་དམར་བྱང་སེམས་**ཡེ་ཤེས་ཀྱི་མེ་ཀློང་དུ་**བསྲེག་རྫས་**སུ་ཕུལ་བས་**བདེ་སྟོང་**གཉིས་མེད་ཀྱི་ཡེ་ཤེས་མཆོག་ཏུ་**འབར་**བ་དང༌། **སྟོང་ཉིད་སྙིང་རྗེ་**དབྱེར་མི་ཕྱེད་པ**འི་བསྲེག་རྫས་**ཀྱིས་**ཆོས་**ཀྱི་དབྱིངས་**ཡོངས་**སུ་**གང་**བར་བགྱིས་ཏེ་**སྣང་སྲིད་འཁོར་འདས་**ཀྱིས་བསྡུས་པའི་ཆོས་ཐམས་ཅད་**རྡོ་རྗེ་**རིན་པོ་**འོད་ལྔ་**འབར་བ**འི་གཞིར་ལྷུན་**གྱིས་**གྲུབ་**པ་**རྫོགས་**པའི་**སངས་རྒྱས་**ཀྱི་གོ་འཕང་རིན་པོ་ཆེ་ཐོབ་**པའི་**ཆེད་དུ་**བསྲེག་རྫས་**སུ་**འབུལ་**ཞིང་མཆིས་ན། འདིའི་མཐུ་ལ་བརྟེན་ནས་བདག་ཅག་གི་**སྔོན་གྱི་**ཚེ་རབས་དུ་མའི་**ལན་ཆགས་ཐམས་ཅད་བྱང་**བར་**གྱུར་ཅིག** །**ད་ལྟའི་རྒྱུད་ལ་**མཆིས་པའི་སྡིག་ལྟུང་ཐམས་ཅད་**མི་གནས་**པའི་དབྱིངས་སུ་**མཐོལ་ལོ་བཤགས་**སོ། །དེ་ལྟར་བཤགས་པས་**མ་འོངས་**པ་ནའང་**སྒྲིབ་པའི་འཁོར་ལོར་མ་གྱུར་ཅིག** །ཅེས་དང་གཞན་ཡང༌། སོ་ཐར་བྱང་སེམས་རིག་པ་འཛིན་པ་ཡི༔ སྡོམ་བཅས་བསླབ་པ་གསང་སྔགས་དམ་ཚིག་རིགས༔ ཚོར་དང་མ་ཚོར་ཉམས་པ་མཐོལ་ལོ་བཤགས༔ ནད་གདོན་གྲིབ་དང་མི་གཙང་དག་གྱུར་ཅིག །ནད་མུག་མཚོན་གྱི་བསྐལ་པ་ཞི་གྱུར་ཅིག །ཅེས་གསུངས་ཏེ། དེ་ཡང་ཕྱི་**སོ་**སོར་**ཐར་**པ་དང༌། ནང་**བྱང་**ཆུབ་**སེམས་**དཔའ་གསང་བ་**རིག་པ་འཛིན་པ་**སྟེ་དེ་དག་སོ་སོ་**ཡི་**བླང་འདས་ཀྱི་རྣམ་བཞག་ནི་གོ་རིམ་བཞིན་དུ་ཉེས་སྤྱོད་**སྡོམ་**པའི་**བཅས་**པ་གཙོ་བོར་བསྟན་པ་དང༌། དགེ་བའི་ཆོས་སྡུད་པ་དང་སེམས་ཅན་ཡོངས་སུ་སྨིན་པར་བྱེད་པ་སོགས་སྒྲུབ་པའི་**བསླབ་པ་**གཙོ་བོར་བསྟན་པ་དང༌། ཤིན་ཏུ་**གསང་**བའི་**སྔགས་**ཀྱི་**དམ་ཚིག་**གི་**རིགས་**གཙོ་བོར་བསྟན་པ་རྣམས་སུ་ངེས་པའི་ཕྱིར། དེ་རྣམས་ལ་རང་ཉིད་ཀྱི་**ཚོར་**བ་**དང་མ་ཚོར་**བའི་**ཉམས་པ་**ཅི་མཆིས་པ་ཐམས་ཅད་**མཐོལ་ལོ་བཤགས་**སོ། །དེ་ལྟར་བཤགས་པས་དམ་སྡོམ་ཉམས་པའི་**ནད་གདོན་གྲིབ་དང་མི་གཙང་**བའི་རིགས་སུ་གཏོགས་པ་ཅི་མཆིས་པ་ཐམས་ཅད་**དག་**པར་**གྱུར་ཅིག །ནད་མུག་མཚོན་**སོགས་དུས་དང་ཡུལ་**གྱི་བསྐལ་པ་**ངན་པ་མཐའ་དག་**ཞི་**བར་**གྱུར་ཅིག** །ཅེས་སྨོན་ལམ་དུ་མཛད་པའོ། །གསུམ་པ་ཕྲིན་ལས་བཅོལ་བ་ནི། མཐའ་མི་དབུས་སུ་འོང་བའི་བསུན་མ་ཟློག༔ ཆོས་མཛད་བླ་མ་གདན་འདྲེན་བར་ཆད་ཟློག༔ བོད་ཡུལ་བཀྲ་མི་ཤིས་པའི་ལྟས་ངན་ཟློག༔ གཟའ་ཀླུ་རྒྱལ་པོས་སྲོག་དབུགས་སྡུད་པ་ཟློག༔ འཇིགས་པ་ཆེན་པོ་བརྒྱད་དང་བཅུ་དྲུག་ཟློག༔ བདག་ཅག་གར་གནས་བཀྲ་མི་ཤིས་པ་ཟློག༔ དམ་སྲི་འགོང་པོའི་མཐུ་སྟོབས་ནུས་པ་ཟློག༔ ཅེས་པས་བསྟན། དེ་ཡང་དུ་རུ་ཁ་ཡི་དམག་ལ་སོགས་པ་**མཐའ་**བཞིའི་**མི་**ཡུལ་**དབུས་**ལྷ་ལྡན་གྱི་ཕྱོགས་**སུ་འོང་**ནས་སྐུ་གསུང་ཐུགས་ཀྱི་རྟེན་རྣམས་བཤིག་པའམ། ཕལ་ཆེར་རང་ཡུལ་གྱི་ཕྱོགས་སུ་འཁྱེར་བའི་ཉེས་**པའི་བསུན་མ་**མཐའ་དག་**ཟློག་**པར་མཛོད་ཅིག །དེ་བཞིན་དུ་**ཆོས་**བཞིན་**མཛད་**པའི་**བླ་མ་**དམ་པ་རྣམས་ཞི་བའི་དབྱིངས་སུ་**གདན་འདྲེན་**པའི་**བར་ཆད་**ཐམས་ཅད་བ**ཟློག་**པར་མཛོད་ཅིག །གཞན་ཡང་**བོད་ཡུལ་**དུ་**བཀྲ་མི་ཤིས་**པར་བྱེད་**པའི་ལྟས་ངན་**པ་ཐམས་ཅད་ཀྱང་བ**ཟློག་**ཅིག །**གཟའ་**དང་**ཀླུ་**དང་**རྒྱལ་པོ་**དག་གི**ས་**འགྲོ་བའི་**སྲོག་དབུགས་**འཕྲལ་དུ་སྡུད་**པ**ར་བྱེད་པའང་བ**ཟློག་**ཅིག །མེ་ཆུ་གཅན་གཟན་ལ་སོགས་**འཇིགས་པ་ཆེན་པོ་བརྒྱད་དང་བཅུ་དྲུག་**གི་རིགས་སུ་གཏོགས་པ་རྣམས་ཀྱང་བ**ཟློག་**ཅིག །**བདག་ཅག་གར་གནས་**པའི་ཕྱོགས་སུ་**བཀྲ་མི་ཤིས་**པར་བྱེད་**པ་**རྣམས་ཀྱང་**ཟློག** །བར་ཆད་རྩོམ་པའི་**དམ་སྲི་འགོང་པོའི་**ཚོགས་ཀྱི་**མཐུ་**ལས་**སྟོབས་ནུས་པ**འང ་གཞི་མེད་པར་བ**ཟློག་**ཅིག །ཅེས་ཕྲིན་ལས་སུ་བཅོལ་བའོ། །འདི་ལྟ་བུའི་བསང་མཆོད་འབུལ་བའི་སྐབས་སུ་ཤིང་སྣ་ཚོགས་པའི་བསངས་ཁག་བརྒྱ་དང་བརྒྱད་སྦྱིན་སྲེག་གི་ཆོ་ག་ལས་བྱུང་བ་ལྟར་བྱའོ། །དེ་ལྟར་བགྱིས་པའི་ཕན་ཡོན་ནི། བསངས་གཞུང་ལས། རི་བོའི་བསངས་མཆོད་འདིས་འཆི་བསླུ་དང་དཀོར་སྦྱོང་བར་ཆད་ཀྱི་རིགས་སེལ་བ་རྡོ་རྗེ་ཕ་ལམ་ལྟ་བུ་འདི་ལྷ་བཙུན་སྒྱུ་མའི་རྣམ་རོལ་བདག་གིས་སྦས་ཡུལ་འབྲས་མོ་ལྗོངས་ཀྱི་གནས་སྒོ་འབྱེད་པའི་ཆ་ལག་ཏུ་མཁའ་འགྲོའི་གནང་བ་བཞིན་ནོར་འཁྲུལ་མེད་པར་སྦྱར་བའོ༔ རྒྱ་རྒྱ་རྒྱ༔ ཞེས་པ་སྟེ་དོན་གོ་བར་ཟད་དོ། །དེ་ལྟར་ན་བསངས་གཞུང་རྒྱས་བསྡུས་གང་ལ་འཇུག་ཀྱང་གོ་དོན་ཐུན་མོང་རྣམས་འདིར་བཤད་པ་ལས་ཇི་རིགས་པར་ཁོང་དུ་ཆུད་པར་བྱའོ། །འདིར་སྨྲས་པ། རྣམ་དག་མཁས་པའི་གཞུང་ལུགས་པདྨའི་ཚལ། །གང་ལ་དམ་པའི་སྐྱེ་བོ་ཀུན་དགའ་ཡང༌། །རྟག་ཏུ་གྲོང་ཆོག་ཁུར་འཛིན་མགྲིན་བཟང་ངག །སྣ་ཚོགས་གཏམ་གྱི་ལྡུམ་རར་སྤྲོ་བ་འཕེལ། །དེ་སླད་བསྟན་ལ་ཕན་པའི་ལེགས་བཤད་རྒྱུན། །བརྗོད་དོན་ཀུ་ཤའི་རྩེ་མོར་བཟུང་མིན་ཡང༌། །རང་ཉིད་ངལ་བ་བསྟན་པའི་ཚིག་ཕྲེང་འདི། །ཆོས་སྤྲིན་བཟང་པོའི་རླན་བྱིས་བཏང་མིན་སྙམས། །གང་ཕྱིར་འདི་ཡི་དགེ་བས་འགྲོ་ཀུན་གྱི། །གནས་སྐབས་ནད་གདོན་གནོད་པའི་འཇིགས་ཆེན་དང༌། །མཐར་ཐུག་ཉོན་མོངས་གདུང་བ་ཀུན་བསལ་ནས། །དགེ་ལེགས་དཔལ་གྱིས་རྟག་ཏུ་འཚོ་བར་ཤོག །ཅེས་བསངས་ཀྱི་དོན་བཤད་ཕན་བདེའི་གྲུ་ཆར་ཞེས་བྱ་བ་འདི་ཡང་སྒྲུབ་བརྩོན་ས་མནྟ་བྷ་དྲས་ཆེད་དུ་བསྐུལ་བས་རྐྱེན་བྱས་འདི་འདྲའི་ལོ་རྒྱུས་སྔོན་ཆད་བཤད་པ་ཆེར་མ་མཐོང་ཞིང་དེང་དུས་ཀྱི་སྐྱེ་བོ་རྣམས་ཚེ་འདིའི་ལེགས་སྤེལ་གྱི་ཐབས་འདི་རིགས་ལ་ལྷག་པར་སྤྲོ་བའང་མཐོང་ནས་གནས་སྐབས་གང་ཕན་གཙོ་བོར་བྱས་ཏེ་ཆོས་སྨྲ་བའི་བཙུན་པ་རྒྱལ་སྲས་གཞན་མཐའ་ཡས་པས་རུ་དམ་ཨོ་རྒྱན་བསམ་གཏན་ཆོས་གླིང་གི་ཡང་དབེན་བདེ་བ་ཆེན་པོའི་ཕོ་བྲང་ནས་ཤར་མར་སྤེལ་བ་དགེ། །།